Fritz Wachtmeister

Fritz Wachtmeister af Björko (juuni 1646–1723) oli Rootsi parun ja väejuht, kes osales Põhjasõjas ning saavutas kindralmajori auastme.

Elulugu 
Fritz Wachtmeister sündis 1646. aasta juunis ning ristiti sama aasta 2. juulil. Tema isa oli Hans Wachtmeister ja ema Agnes Margareta von Helmstedt. 

Noor Fritz jätkas pere traditsiooni, liitudes armeega. 1667. aastal oli ta Ostrobotteni rügemendi leitnant ning hiljem ratsameister Leskkuninganna ratsarügemendis, seal saavutas ta ka kolonel-leitnandi auastme. Leskkuninganna ratsarügemendiga osales ta Lundi lahingus 1676. aastal. Jätkates oma teenistust ratsaväes, oli Fritz 1677. aastal kolonel Nylandi ja Tavestehusi ratsarügementides, mil ta põgenes taanlaste poolt ümber piiratud Malmö linnast. 1682. aastal oli ta kolonel Karjala ratsarügemendis.

1691. aastaks olid Fritz Wachtmeisteril võlad tekkinud, mida ta Viiburis viibides lahendada püüdis.

Alates 1695. aastast juhatas Wachtmeister peamiselt aadlilipkondi, algul Soome-, Rootsi- ning alates 1700. aastast Eesti Aadlilipkonda.

1704. aastal osales Fritz Wachtmeister koos aadlilipkona ratsameestega Läsna-Valgejõe lahingus, kus ta ka vangi langes. 

Vangistusest naasis ta 1712. aastal ning jätkas teenistust Rootsi sõjaväes, tõustes 1717. aastal kindralmajori auastmesse. 1719. aastal läks aga erru ning suri 1723. aastal.

Isiklik elu 
Fritz Wachtmeisteril oli kaks naist. Esimesega neist, Charlotta Sibilla Leijonsköldiga abiellus ta 1675. aastal, kuid viimane suri juba aasta hiljem. Tema teine naine oli Margareta Elisabet Taube af Karlö.

Tal oli kaks tütart, Margareta Charlotta, kes sündis 1683. aastal ning Anna Barbara.

Viited 

Rootsi sõjaväelased
Sündinud 1646
Surnud 1723
Põhjasõja väejuhid